**НЕКАДА ДАВНО, А НЕЗАБОРАВНО**

**(мини-сцене из живота у доба Немањића)**

*Рефлектор осветљава део сцене са леве или десне стране на коме дечак и девојчица (може и више деце) савремено обучени певају или играју уз музику на стихове.*

Ех, ти дивни дани пуни топле сете

кад прадедин пра-пра-прадедин деда

прадединог деде још бијаше дете!

Ех, ти луди дани без икаквог реда!

Ех, те дивне ноћи без грејања, струје,

ноћи пуне мрака, сличне бабароги,

те постеље тврде, хладне као гује,

без федер мадраца и душека јоги!

Замкови и куће у којим је зими

и од најхладнијег још хладније хладно,

док се на огњишту цепаница дими

а напољу ветар запомаже гадно.

*Рефлектор осветљава средину сцене на којој је округли дрвени сто око кога су размештене столице. На столу хлеб, чинија сира и бокал медовине. Чује се тихо појање Исаије Србина, које престаје кад у кућу уђу гости.*

*Домаћин седи за столом. Чује се куцање. Жена домаћина уводи три госта обучена у сукнена одела са шубарама на глави.*

ДОМАЋИЦА: Ево нам госитју, домаћине.

ДОМАЋИН (*устаје и рукује са свом тројицом*): Добродошли, драге комшије. Изволите, седите. (*жени*) Босиљка!

ДОМАЋИЦА: Знам ја ред. (*одлази*)

ГВОЗДЕН: Добро т нашли, домаћине.

ДОМАЋИН: Изволите, седите. Има ли каквих вести?

ГВОЗДЕН: Има и то добрих. Зато и дођосмо. Успут позвах Станоја и Вукашина да не причам од куће до куће.

ДОМАЋИН: Причај шта си чуо.

ГВОЗДЕН: Чух од једног војника да сада имамо државу и једног главног жупана.

СТАНОЈЕ: А шта је са нашим?

ГВОЗДЕН: Он остај, али сад и он има старешину.

ДОМАЋИН: Па то и није добра вест за нас. Сад ћемо и њему морати давати жито.

ЖИВОТА: А и ово што нашем дајемо није мало. Још ме руке боле од ношења камења за утврђење које подигосмо за нашег. Име му се не помињало.

СТАНОЈЕ: Вала баш. Обавезе нас земљорадника су велике. Ем што жито дајемо, ем га хранимо кад кроз наш крај пролази.

ДОМАЋИН: И њега и свиту његову.

ГВОЗДЕН: И њих и коње им.

*Улази домаћица са чашама у које гостима сипа медовину.*

ДОМАЋИН: Да не помињем шта сам дао када се овај наш кнез женио.

ДОМАЋИЦА: Задње у кући дадосмо. (*пошто је свима наточила*) Нек вам је пријатна медовина. (*одлази*)

ДОМАЋИН: Шта уради тај да постаде главни?

ГВОЗДЕН: Успео је да све територије Срба обједини.

ДОМАЋИН: Свака му част кад Србе уједини. Ко је он?

ГВОЗДЕН: Брат нашег кнеза, Стефа Немања. Он је сад Велики жупан Немања.

СТАНОЈЕ: А византијски цар? Ослободи ли се њега?

ГВОЗДЕН: Неке обавезе још према њему има, али не задуго. Мудар је Немања. Зна он како ће да заштити народ. Кад је успео да створи једну државу, знаће и како да је сачува.

ЖИВОТА: Знаће, јаку војску има.

ДОМАЋИН: Јаку кад сточари најбоље коње и војнике за восјку дају.

ГВОЗДЕН: Баш тако. Војник који ми све то исприча би неки крупан, јак човек.

СТАНОЈЕ: Није ко наши властелчићи бледуњав.

ГВОЗДЕН: Није, пуца од здравља.

ЖИВОТА: Има и међу властелом неустрашивих ратника.

ДОМАЋИН: Има, али мање. Рече ли ти још нешто?

ЖИВОТА: Не, журио је своје да обиђе. Дуго је од куће одсуствовао.

ВУКАШИН: Већ је касно. Хајде да се разилазимо. Сутра нас чека доста посла.

ЖИВОТА: Вала окаснисмо. Али лепе вести чусмо.

*Улази домаћица и носи флашу ракије*.

ДОМАЋИН: Шта си толико чекала? Гости би да крену, а ти не донесе!

ДОМАЋИЦА: Морадох да уточим!

ДОМАЋИН: Да бар по једну попијемо.

ГВОЗДЕН: Понуђен ко почашћен. Касно је.

СТАНОЈЕ: Да кренемо. Сутра зором морам да пораним. У лов на непоменика идемо.

ДОМАЋИН: За успех у лову да попијемо.

*Сипа ракију, куцају се и испијају.*

ДОМАЋИЦА: Значи, предиво и пешкире да припремим кад кожу оног из горе донесете. Да му даровима душу умилостивимо. (*одлази*)

ДОМАЋИН: Такав је обичај. Иначе, зло. И мртав се свети. (*сипа ракију*)

СТАНОЈЕ: Прича се тако.

ВУКАШИН: Чух да се пре неку годину десило да је ловац убијеног непоменика оставио у шуми. После годину дана отишао је са друштвом на то место и.....

СТАНОЈЕ: Шта би?

ВУКАШИН: Гурну ти он ногом ребро, а оно се преврну и убоде га у ногу. Рана му се даде на зло и он ускоро умре.

ДОМАЋИН: Кажем ја да се и мртав душман свети. Хоћемо ли још по једну?

ГВОЗДЕН: Да кренемо. (*устаје*) Причи никад краја. Лаку ноћ, домаћине.

*Устају и Станоје и Вукашин.*

ВУКАШИН: Да заједно кренемо. Сигурније је. Довиђења, домаћине.

ДОМАЋИН: Хвала на посети и лепим вестима.

СТАНОЈЕ: Хвала и теби на части, домаћине. Довиђења.

*Светло се полако гаси и пошто се на тренутак сасвим угаси рефлектор осветљава део сцене са леве стране на коме дечак и девојчица певају и играју уз музику.*

Ех, то давно доба! Ех то доба грозно,

без трамваја, воза и аутомобила,

кад се путовало сасвим споровозно,

кад је свака шума непроходна била!

Замислите само то језиво доба

Без шица, бандера, лампи, телефона,

Без радијатора и удобних соба,

Машина за прање, „таша”, „радиона”,

лавабоа, чесме, бојлера и каде,

кока-коле, кокте и сокастих пића,

без кекса, бомбона, џема, чоколаде,

сладоледа, жваке и боби штапића.

*Кад се песма заврши рефектор се гаси и поступно пали светло које осветљава просторију у којој за столом седи домаћин. Чује се куцање на вратима.*

ДОМАЋИН: Босиљка! Отвори!

ДОМАЋИЦА: Ево, одмах ћу ја.

*Уводи два гота-Гвоздена и Станоја.*

ДОМАЋИН: Којим добром, драге комшије. Како прођосте у варошици?

СТАНОЈЕ: Боље те нашли, домаћине. Добро, Богу хвала. Продадосмо, порез платисмо, куписмо, а нешто и претече. Само дуго се у причи са народом задржасмо.

ДОМАЋИН: Јесте ли чули нешто ново? Има ли каквих вести?

ГВОЗДЕН: Има, и то добрих.

*Улази домаћица. Служи их слатким и на сто ставља флашу са ракијом и чаше. Домаћин сипа ракију.*

ДОМАЋИН: Причај шта сте чули!

ГВОЗДЕН: Постадосмо краљевина!

ДОМАЋИН: Краљевина?

СТАНОЈЕ: Краљевина! Наш Стефан Немања доби круну од римског папе!

ДОМАЋИН: Откад да му овај да круну?

ДОМАЋИЦА: Можда зато што се развео од византијске принцезе и оженио се унуком млетачког дужда?

ДОМАЋИН: Кад пре сазнаде?

ДОМАЋИЦА: Све се у селу зна. Причала сам ти. Али тебе, по обичају, не занимају женске приче. (*одлази*)

ДОМАЋИН: Па, и не занимају. Жене по цео дан само причају и свашта измишљају.

ГВОЗДЕН: То што рече твоја Босиљка је тачно. Прву жену је отерао и другу из Млетака довео.

СТАНОЈЕ: Владари тако раде кад им жене досаде.

ГВОЗДЕН: Раде тако да се обезбеде. Ти из чијег рода узму жену не нападају их.

*Чује се куцање на вратиа.*

ДОМАЋИН: Босиљка, отвори.

*Пошто се жена не појављује, а куцање поново чује, домаћин устаје и отвара врата. Улази Вукашин.*

ВУКАШИН: Добро вече, драге комшије. Сад чух од жене вести и дотрчах.

ДОМАЋИН: Ко јој пре дојави?

ВУКАШИН: Твоја Босиљка.

ДОМАЋИН: А ја се питам што не отвара врата. Сад ће њих две да распреду причу, а гости у кући. (*одлази и доноси чашу за госта*)

ВУКАШИН: Је ли истина да Стефан постаде краљ?

ГВОЗДЕН: Истина.

ВУКАШИН: Баш га је потерала срећа. Прво је добио престо, иако није био најстарији син великог жупана Немање, а сад и краљ постаде!

ГВОЗДЕН: Постаде.

ДОМАЋИН: Ко га је овенчао круном?

СТАНОЈЕ: Најмлађи брат Растко Немањић, онај што је отишао на Свету гору, замонашио се и добио име Сава.

ДОМАЋИН: Значи, Стефан је сад првовенчани краљ Србије.

ГВОЗДЕН: Јесте! Тако га сад и зову. Стефан Првовенчани.

ДОМАЋИН: Још да добијемо и своју независну цркву, па Бог да нас види.

ГВОЗДЕН: Чух да је и то сређено. Сава нам је први архиепископ.

ВУКАШИН: Богу хвала.

СТАНОЈЕ: Кад се само сетим колику је пометњу на двору оца му Немање направио кад је побегао у манастир Ватопед на Светој гори.

ДОМАЋИН: И потеру за њим Велики жупан Немања посла, али га ова не стиже.

ГВОЗДЕН: Не стиже пре но што Растко косу остриже.

ДОМАЋИН: Одувек се Растко од браће разликовао. Био је најбољи међу њима.

*Улази домаћица са тањиром сира који стави на сто.*

ДОМАЋИЦА: Ево да мезнете уз ракију. Ваља се. Пријатно вам било.

ДОМАЋИН: Добро се сети да прекине причу.

ДОМАЋИЦА: Извините, драги гости. Не издржах а да не јавим.

ВУКАШИН: Најбољи него шта! Није жудео да власт стекне ко браћа му.

ДОМАЋИН: Занимало га је само да душу богати знањем.

ГВОЗДЕН: И дарује га нама неукима. Он је за народ увек био добар човек.

СТАНОЈЕ: Свако воли да га слуша док лепо говори.

ВУКАШИН: Чак га и онај вир послуша и умуче.

ДОМАЋИН: То за воду не знам.

ВУКАШИН: Јесте, народ прича. Кад је са ученицима поред вира био, а они од жубора воде не чуше шта им Сава збори, он само рече Умукни и вир умуче. Од тада га зову Мукли вир.

ДОМАЋИЦА: Ја сам на прелу чула да је Сава показао једној ткаљи како на кући прозоре да имамо. Изби рупу на зиду и светлост уђе. А да мачке не би улазиле саветова јој да отвор покрије начисто огуљеном кожом.

ДОМАЋИН: Зато жене и измислише прела. Као, везу и вуну преду, а уста не затварају. Зар посла немаш?

ДОМАЋИЦА: У кући увек посла има. Зовни ако шта треба.(*одлази*)

ГВОЗДЕН: Многе се приче испредају о његовој мудрости и доброти.

ДОМАЋИН: Зато му је отац бег и опростио. Чак му се и придружио на Светој гори.

ВУКАШИН: Тамо је као монах Симеон и преминуо. Сава га је сахранио.

ГВОЗДЕН: И браћу завађену над његовим мртвим телом помирио.

СТАНОЈЕ: Добар је и предобар наш Сава.

ДОМАЋИН: Просветитељ наш.

ГВОЗДЕН: Чух и да је, чим архиепископ постаде, грчке свештенике заменио нашим.

ДОМАЋИН: Е вала, свака му част. Сад ћемо у цркву чешће ићи.

ВУКАШИН: Наравно да ћемо ићи. Нашег свештеника ћемо разумети. Оног грчког ништа нисам разумевао.

ГВОЗДЕН: Прича се и да у свако веће село учитеља доводи да народ просвећује.

ДОМАЋИН: Свети човек, нема шта. Занавек му се име спомињало.

ГВОЗДЕН: Дуго се задржасмо. Хајде да се разилазимо.

СТАНОЈЕ: Вала баш се задржасмо. Сутра ме чека копање. Киша никако да падне, земља тврда. Тешко се копа.

ВУКАШИН: Тешко. Одкад киша ни да ороси.

СТАНОЈЕ: Извор готово да је пресушио. Не знам где ћу стоку појити ако суша потраје.

ДОМАЋИН: Вала ни ја не знам шта ћу. Овце по цео дан жедне блеје. Сви у кући воду доносимо и никад доста.

ВУКАШИН: Лако је теби кад толику децу имаш.

СТАНОЈЕ: Жена ми рече да последњу ћерку за додоле спрема.

ДОМАЋИН: И наша ће у додоле. Једина је међу петоро браће, а нема десет година. Цео сат је остала док је траве, цвећа и житног класја набрала да је окити.

ГВОЗДЕН: Чини ми се да ми жена рече да ће твоја ћерка бити главна додола јер у селу, Богу хвала, нема женског сирочета.

СТАНОЈЕ: Богу хвала, нема. Да кренемо, дуго остасмо.

ДОМАЋИН: Да попијемо још по једну за растанак.

*Сипа ракију.*

ВУКАШИН: Али само по једну. У здравље, домаћине.

ДОМАЋИН: У здравље, драге комшије.

*Куцају се и пију ракију. Чује се цвркут птица и кукурикање петла.*

ГВОЗДЕН: Изгледа да осванусмо. Лаку ноћ, домаћине.

*Устају и поздрављају се.*

ВУКАЋИН: До виђења, домаћине.

ГВОЗДЕН: Хвала на части, домаћине, и лака ти ноћ.

ДОМАЋИН: Хвала и теби, Гвоздене, на лепим вестима.

*Док одлазе, из даљине се чује песма додола.*

Ми идемо преко поља,

А облаци преко дола,

И наша дода Бога моли,

Да удари росна киша,

Да ороси наша поља,

Ој додо, ој додоле!

*Док песма траје светло се полако гаси. Пошто се рефлектор на трен угаси осветљава леви део позорнице на коме дечак и девојчица играју уз музику.*

Ех, ти дивни дани пуни топле сете

кад прадедин пра-пра-прадедин деда

прадединог деде још бијаше дете!

Ех, ти луди дани без икаквог реда!

Ех, то давно доба! Ех, то доба грозно,

без видјаки, блуза мајица, качкета,

грамофонских плоча, књига наочара,

ролшуа, бицикла, лопти, тротинета....

Али ни витези ни принцезе нежне

нису осећали да им нешто фали

јер у оне дане смешно безнадежне

за те добре ствари још нису ни знали.

*Рефлектор се гаси на тренутак, а затим поново пали и осветљава групу коледара испред куће домаћина. Групу чине празнично одевена деца са белим шубарама на глави. Носе тољагу, којом лупају по вратима домаћина, и дренов прут. Са леве стране, за кајиш, сваком коледару везан је канап са дрвеном иглом на крају. Носе га пребачен преко рамена. На тај канап коледари нижу колаче које добију. Поред тога, сваки коледар има и шарену торбицу од домаћег платна, у коју ставља друге дарове.*

*Домаћин отвара врата и прима коледаре у кућу.*

Вођа коледара:

Добро јутро, домаћине,

валила ти се година

с младог Бога и Божића,

с мед и бело масло,

с јагњишта и јаришта,

телечина и прашчина....

*Коледари симболично ишибају домаћина и домаћицу дреновим прутом, а ови их дарују колачима, сушеним воћем и орасима. Коледари одлазе. Недуго затим чује се куцање на вратима. Домаћица отвара. Улазе Гвозден и Вукашин.*

ДОМАЋИЦА: Добар дан, комшије. Баш се питах ко је. Коледари прођоше.

ГВОЗДЕН: Чим од мене одоше даље похитах вама. Вукашина ус пут сретох, па ми се придружи.

ДОМАЋИН: Добро нам дошли. Где вам је Станоје?

ГВОЗДЕН: Сад ће и он. Само да сачека коледаре. Рекох му да сврати. Да не причам два пута.

ДОМАЋИН: Значи, има важних вести!

ГВОЗДЕН: Има, иначе не бих долазио! Посла онолико!

ДОМАЋИН: Причај шта си чуо. *(жени која стоји):* А ти, Босиљка? Шта чекаш?

ДОМАЋИЦА: Знам ја ред. Али велим да сачекам Вукашина и ...

ДОМАЋИН: И чујес причу, па да тркнеш до комшинице и посао оставиш.

*Чује се куцање. Домаћица уводи Вукашина. Седају за сто и домаћица журно одлази и враћа се слактким и ракијом. Служи госте који су у међувремену поседали.*

ДОМАЋИН: Причај, Гвоздене! Шта си дознао?

ГВОЗДЕН: Постадосмо царевина!

ВУКАШИН: Каква царевина? Наш владар Душан Стефн Немањић је краљ.

ГВОЗДЕН: Није више, сад је цар!

ВУКАШИН: Одкуд сад цар. Зар му не би доста да је краљ.

ГВОЗДЕН: Не би. За цара се прогласи.

ДОМАЋИН: Па и ред је да је цар кад нам државу прошири до Солуна.

СТАНОЈЕ: Прошири, и те како. Србија никад оволика није била. Све до Коринтског залива протеже се сада краљевина Србија.

ДОМАЋИЦА: Рече ли сад Гвозден да је царевина?

ДОМАЋИН: Ћути, жено. Зар посла свога немаш.

*Домаћица излази.*

ВУКАШИН: И треба да је цар, кад је онакав, свакоме разумљив, законик донео.

ГВОЗДЕН: Тачно тако. Више они не разумљиви грчки не важе.

ДОМАЋИН: Нама је требао наш законик, и добисмо га. Вала, свака му част за оно што је написао да судије суде по закону, а не по страху од цара.

ГВОЗДЕН: Тиме је показао колико је мудар.

ВУКАШИН: Бог ме, и тиме што је забранио да Саси секу шуму.

ДОМАЋИН: И што је забранио да се тамо где је шума посечена подижу села. Тако ће шума поново израсти.

ГВОЗДЕН: Мудро, нема шта. Зна да мисли унапред.

ВУКАШИН: Не знам само зашто забрани да оне за које знамо да су вампири вадимо из гроба и спалимо.

СТАНОЈЕ: Не знам ни ја чак је наређено да се рашчини поп који вађењу из гроба присуствује, а читаво село плати глобу.

ДОМАЋИН: Бог ме то ми се не свиђа.

ВУКАШИН: Ни мени. У народу је страх од вампира велики. То се неће поштовати.

ГВОЗДЕН: Закон је закон. Где ћеш сад попа наћи да очита молитву док се вампир вади?

ДОМАЋИН: Мора се наћи ако се који повампири и почне да дави и пије крв људима и сои по селу.

ВУКАШИН: Од сад још више морамо пазити да мачка или пасне прескоче тео покојника. Кажу да се од тога мртав човек увек повампири.

ГВОЗДЕН: Ма свашта се по народу прича. Наша православна вера каже да у вампире не треба веровати. Закоником Душановим и вера се штити.

ВУКАШИН: Неће се лако стара веровања и обичаји укинути.

ДОМАЋИН: Истину кажеш.

СТАНОЈЕ: Тако је. Али закон је закон. Мора се поштовати.

ГВОЗДЕН: Морају се и обавезе испуњавати. Јесте да их има доста, али нико не сме да измишља нове.

ДОМАЋИН: Ми смо своје увек испуњавали. Мене занима знају ли се и обавезе властеле.

ГВОЗДЕН: Знају. Све је у Законику записано.

СТАНОЈЕ: И казне које следе. Да видимо ко ће се усудити да поступа против закона.

ГВОЗДЕН: Можда по који млади надобудни властелчић и хоће. За њих су за исто дело прописане блаже казне него за нас себре.

ВУКАШИН: Шта ћеш. Ко ће кога да заштити него свој свога.

СТАНОЈЕ: Боље и тако него да закона нема. Шта би тад тек радили!?

ДОМАЋИН: Ко зна! Кад властели шта треба, они увек од нас траже.

СТАНОЈЕ: А од кога ће кад нису навикли да раде.

ГВОЗДЕН: Кад већ рад помену, да се разилазимо. Онолико ме посла чека.

ВУКАШИН: Вала и мене.

СТАНОЈЕ: И мене чека посао. Темеље нове куће сутра копамо. Онолико треба да припремим.   
ДОМАЋИН: Јеси ли место срећно одабрао?

СТАНОЈЕ: Хвала богу, одмах се показало. Испод сва четири камена која јучех поставих животињице нађох.

ДОМАЋИН: Ја сам три пута постављао, док ми жена не рече да пробам са овцама.

СТАНОЈЕ: Може и с овцама да се нађе, али овако с камењем је брже.

ДОМАЋИН: Баш сам се намучио док сам ограду оплео. Али, богу хвала, овце на том новом месту мирно заноћише и кућу без проблема на њему подигох.

ВУКАШИН: Срећна ти је кућа, нема шта. Петоро мушке деце си добио и сва жива остадоше. Чума ни једно не покупи.

СТАНОЈЕ: Мени богме двоје однесе. Зато трећем сину и дадосмо име Вук.

ВУКАШИН: Ја трећу ћерку крстих Доста. Ваљда ће ми се сад син родити, да има ко славу да наследи.

СТАНОЈЕ: Биће син, даће бог. Туга је кад сина немаш.

ГВОЗДЕН: Туга, богме.

ДОМАЋИН: А моја Босиљка запела да последњем сину моје име да. Мишљах да је зато што ме поштује, а после чух да се тако ради кад ти се хоће да имаш женско дете.

ВУКАШИН: И доби је.

ДОМАЋИН: Доби.

ГВОЗДЕН: Причи никад краја. Посао чека. До виђења, домаћине.

ДОМАЋИН: До виђења.

ВУКАШИН: До виђења и хвала на свему, домаћине.

*завеса*

Биљана Гачановић